b'\n_START_ARTICLE_\nMilan Dekleva\n_START_SECTION_\nBiografija\n_START_PARAGRAPH_\nMilan Dekleva se je rodil 17. oktobra 1946 v Ljubljani tr\xc5\xbea\xc5\xa1kima Slovencema. Poznan je predvsem kot pesnik, \xc4\x8deprav pi\xc5\xa1e tudi romane in eseje. Svoje prve pesmi je objavil \xc5\xbee v sedmem razredu osnovne \xc5\xa1ole. Sprva je objavljal v \xc5\xa1olskih glasilih in v Mladini ter Obzorniku. Dekleva pa je tudi  glasbenik, saj igra  klavir in je \xc5\xbee kot osnovno\xc5\xa1olec sodeloval v mladinskih d\xc5\xbeezovskih zasedbah. Pri trinajstih letih je kot mladi nadarjeni pesnik prvi\xc4\x8d nastopil javno: na oddaji ljubljanske televizije Poka\xc5\xbei, kaj zna\xc5\xa1, kjer je v bitki mladih talentov dobil prvo nagrado. Po kon\xc4\x8dani realki se je odlo\xc4\x8dil za \xc5\xa1tudij  elektronike, vendar se je po prvem letniku premislil in se vpisal na \xc5\xa1tudij primerjalne knji\xc5\xbeevnosti na Filozofski fakulteti v Ljubljani. _NEWLINE_Dekleva je predstavnik slovenskega modernizma in postmodernizma.\n_START_SECTION_\nDelo\n_START_PARAGRAPH_\nMilan Dekleva je bil prvi, ki je na Slovenskem izdal zbirko haikujev Mushi mushi  (1971), ki so ji sledile \xc5\xa1tevilne druge  pesni\xc5\xa1ke zbirke,  prevodi, drame in eseji. Napisal je ve\xc4\x8d pesni\xc5\xa1kih zbirk za odrasle, za otroke pa Dekleva pi\xc5\xa1e predvsem dramska dela. Pi\xc5\xa1e pa tudi mladinsko prozo. Poleg intenzivnega knji\xc5\xbeevnega dela je bil tudi sourednik \xc5\xa1tudentske  revije Tribuna, sourednik Radia \xc5\xa0tudent, sodelavec \xc5\xa0tudentskega kulturnega centra in \xc4\x8dlan  glasbene skupine Salamander.'